ทองขึ้นวันแม่ไม่กระทบ‘ฟิวเจอร์ส’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ราคาทองคำพุ่ง 200 บาท วันที่ตลาดอนุพันธ์หยุดยาว ไม่สะเทือนโกลด์ฟิวเจอร์ส ผู้ลงทุนส่วนใหญ่ปิดความเสี่ยงก่อนหยุดวันแม่
นายสัญญา หาญพัฒนกิจพานิช หัวหน้าทีมพัฒนาธุรกิจตลาดอนุพันธ์ บริษัทหลักทรัพย์ โกลเบล็ก เปิดเผยว่า ในช่วงตลาดอนุพันธ์ในประเทศไทยหยุดยาวตามเทศกาลวันแม่ (1213 ส.ค.) ราคาทองคำในตลาดโลกปรับตัวเพิ่มขึ้นสูงถึงประมาณ 200 บาทต่อน้ำหนักทองคำ 1 บาท แต่ไม่ค่อยมีผลกระทบต่อผู้ลงทุนในสัญญาซื้อขายทองคำล่วงหน้า (โกลด์ฟิวเจอร์ส) ของบริษัทมากนัก เนื่องจากก่อนจะถึงวันหยุดยาวได้แนะนำให้ลูกค้าปิดสถานะในโกลด์ฟิวเจอร์ส เพื่อป้องกันความเสี่ยงไว้ก่อนแล้ว โดยเฉพาะผู้ลงทุนแบบเก็งกำไรระยะสั้น 
สำหรับราคาทองคำที่ปรับตัวเพิ่มขึ้นไม่ได้มากถึงกับต้องเรียกให้ลูกค้านำหลักประกันมาวางเพิ่ม โดยราคาทองคำจะต้องเปลี่ยนแปลง 350 บาท ถึงจะถึงระดับที่ต้องเรียกเงินเพิ่ม โดยปกติโกลด์ฟิวเจอร์ส 1 สัญญา ลูกค้าต้องวางเงิน 5.7 หมื่นบาท และหากมูลค่าหลักประกันลดต่ำลงกว่า 4 หมื่นบาท หรือเท่ากับราคาทองคำในตลาดต้องปรับตัวลดลง 350 บาทต่อน้ำหนักทองคำ 1 บาท ผู้ลงทุนจะต้องนำเงินมาวางเพิ่ม 
“การขึ้นของทองคำรอบนี้ยังไม่ถึงระดับ 350 บาท เพราะเมื่อปรับตัวเพิ่มขึ้นมีผู้ลงทุนแย่งกันขาย ทำให้ราคาทองคำไม่ได้ปรับตัวสูงขึ้น” นายสัญญา กล่าว
อย่างไรก็ตาม ประเมินว่าทิศทางราคาทองคำยังมีโอกาสปรับตัวเพิ่มขึ้นได้อีก มองแนวต้านระดับ 1,2241,225 เหรียญสหรัฐต่อออนซ์ ส่วนแนวรับที่ 1,190 เหรียญสหรัฐต่อออนซ์ จึงแนะนำผู้ลงทุนทองคำระยะกลางและยาว หากถือลงทุนในทองคำแท่งให้ถือไว้ แต่หากต้องการลงทุนเพิ่มให้เข้ามาเก็งกำไรผ่านโกลด์ฟิวเจอร์สแทน 
ขณะที่การเปิดซื้อขายมินิโกลด์ฟิวเจอร์ส 10 บาท ในสัปดาห์แรก (29 ส.ค.) บริษัทมีปริมาณการซื้อขายทั้งสิ้น 1,215 สัญญา ซึ่งยังมีปริมาณซื้อขายต่ำกว่าโกลด์ฟิวเจอร์ส 50 บาท ตามที่คาดหมาย เนื่องจากเป็นตลาดที่ยังใหม่ ผู้เล่นยังอยากชะลอดูไปก่อน 
“เราคิดว่าจำนวนการซื้อขายของมินิโกลด์ฟิวเจอร์ส 10 บาท ควรจะมากกว่าขนาดสัญญา 50 บาท เพราะนักลงทุนรายย่อยส่วนใหญ่มองว่ามูลค่าสัญญา 50 บาท ยังใหญ่เกินไปและความต้องการเทรดทองยังมีอีกเยอะ” นายสัญญา กล่าว 
สำหรับนักลงทุนที่เข้ามาซื้อขายมินิโกลด์ฟิวเจอร์ส ส่วนใหญ่เป็นนักลงทุนในตลาดหุ้น รวมถึงผู้ที่ลงทุนกองทุนรวม คาดว่าถึงสิ้นปีบริษัทจะมีบัญชีลูกค้าอนุพันธ์ หรือ TFEX เพิ่มขึ้น 400500 บัญชี จากตอนนี้มีอยู่ 2,000 บัญชี 
นายอภิชาติ ลักษณสิริศักดิ์ กรรมการผู้จัดการ บริษัท ออสสิริส ฟิวเจอร์ส กล่าวว่า กรณีราคาทองคำปรับตัวเพิ่มขึ้นไม่ได้กระทบต่อลูกค้าของบริษัทมากนัก เนื่องจากไม่ได้ปรับตัวเพิ่มขึ้นรุนแรง เพราะเป็นจังหวะที่ค่าเงินบาทปรับตัวแข็งค่า ทำให้เมื่อแปลงราคาทองคำเป็นเงินบาท จึงไม่ได้สูงมากนัก 
นอกจากนี้ ได้แนะนำให้ลูกค้าปิดสถานะก่อนจะมีวันหยุดยาวอยู่แล้ว และให้ลูกค้าเปิดสถานะซื้อล่วงหน้า (ลอง) ในโกดล์ฟิวเจอร์สตั้งแต่แรก และขณะนี้ยังเชื่อว่าภาพรวมราคาทองคำมีโอกาสปรับเพิ่มขึ้นได้อีก ดังนั้นสำหรับผู้มีสถานะในลองในโกลด์ฟิวเจอร์สจึงให้ถือต่อไป ส่วนผู้ลงทุนที่มีสถานะขายล่วงหน้า (ชอร์ต) แนะนำให้ปิดสถานะและหันมาลองแทน